Alaplap

Az alaplap a központi vagy elsődleges áramköri lapkája egy számítógépes rendszernek vagy más összetett elektronikai rendszernek.

A számítógép elektronikus elemei az alaplapra vagy alapkártyára vannak építve. Az alaplap egy többrétegű nyomtatott áramköri lap, amelyen az egyes elemek fogadására több különböző méretű és alakú csatlakozó, illetve néhány előre beépített eszköz helyezkedik el. Ezek az elemek, illetve a kialakított csatlakozók meghatározzák, hogy az alaplap milyen processzor típust támogat, milyen frekvencián dolgozik, mekkora a RAM memóriája és frekvenciája, hány és milyen típusú bővítőkártya hely található rajta, milyen a bővítőkártyákon lévő memória típusa és maximális mérete, milyen módon lehet merevlemezt vagy optikai lemez meghajtót csatlakoztatni, stb. Az alaplapon olyan csatlakozók is találhatók, amelyek a „külső” hardverek csatlakoztatását teszi lehetővé: tápkábel, billentyűzet, egér, hangszórók, USB eszközök, gombakkumulátor helye a CMOS számára. Ugyancsak ide kapcsolódnak a számítógép előlapján található jelzőfények érintkezői, a házon található kapcsolók, stb.

A legtöbb mai PC-n az alaplapra rögzíthető (azaz nem beépítve található) a mikroprocesszor, a RAM memória, a Videókártya, és egyéb bővítőeszközök a megfelelő foglalatokon, síneken, csatlakozókon. Az ATX szabványú számítógép-házak elterjedésével, és sikerével összhangban a legtöbb külső (a gép házán kívül található) csatlakozó egy meghatározott méretű és helyzetű úgynevezett hátlapi csatlakozóra került. Itt a legtöbb esetben a következőket találjuk:

 2 PS/2 csatlakozó (zöld az egérnek, lila a billentyűzetnek)
 2-4 (vagy több) USB 1.1/2.0/3.0/3.1(Type-C) csatlakozó
 3 vagy több 3,5 mm-es jack hangszóró kimenet(ek), vonali bemenet (line-in) és mikrofon (mic) bemenet
 integrált VGA esetén D-SUB, és/vagy DVI és/vagy HDMI és/vagy Display Port
 integrált hálózati kártya esetén általában 1 db RJ-45 UTP csatlakozó
 régebbi alaplapokon előfordul 1 db párhuzamos nyomtatóport, 1 vagy 2 db soros port

A számtalan típusban létező gépházak elülső csatlakozói (főleg USB, és általában szabványos 3,5 mm-es jack hang ki- és bemenetek) kábelekkel csatlakoznak az alaplapra.

Az alaplapokon általában megtalálható elemek:
 processzorfoglalat (általában egy, néha több processzor számára) esetleg maga a processzor,
 RAM memóriahelyek,
 ROM BIOS (csak olvasható memória, amely tápfeszültség nélkül is megőrzi tartalmát),
 lapkakészlet (a memóriavezérlőt, a háttértárak illesztését és kezelését végző vezérlőt, a PCI-hidat, a valós idejű órát, a közvetlen memória-hozzáférést irányító DMA-vezérlőt, az infravörös átvitelre szolgáló kapu vezérlőjét, a billentyűzetvezérlőt, az egérvezérlőt stb. tartalmazza),
 akkumulátor vagy elem (a gép kikapcsolt vagy áramtalanított állapotában is működő órát és a CMOS RAM-ot látja el energiával),
 CMOS RAM (statikus memória),
 bővítőkártya foglalatok,
 belső és külső csatlakozók,
 feszültségkonvertálók és -stabilizálók,
 áthidaló kapcsolók (jumperek), állapotjelző LED-ek stb.

Galéria

További információk

 What is a motherboard? 
 The Making of a Motherboard: ECS Factory Tour
 The Making of a Motherboard: Gigabyte Factory Tour
 Motherboard reviews
 Motherboard
 Open Directory motherboard links
 Motherboard Forums
 Front Panel I/O Connectivity Design Guide - v1.3 (pdf file) (February 2005)
 Computer motherboard information